b'\n_START_ARTICLE_\nRoyal Society\n_START_PARAGRAPH_\nRoyal Society, varsinaisesti Royal Society of London for the Improvement of Natural Knowledge (\xe2\x80\x9dLontoon kuninkaallinen seura luonnontieteiden edist\xc3\xa4miseksi\xe2\x80\x9d, my\xc3\xb6s \xe2\x80\x9cEnglannin kuninkaallinen luonnontieteiden akatemia\xe2\x80\x9d),  on arvostettu brittil\xc3\xa4inen tiedeakatemia, joka perustettiin vuonna 1660. Royal Society katsoo olevansa vanhin yh\xc3\xa4 toiminnassa oleva tieteellinen j\xc3\xa4rjest\xc3\xb6. Vuodesta 2010 j\xc3\xa4rjest\xc3\xb6\xc3\xa4 on johtanut biokemisti Sir Paul Nurse._NEWLINE_Seura julkaisee useita tiedelehti\xc3\xa4, joista The Philosophical Transactions on yksi maailman vanhimmista tieteellisist\xc3\xa4 aikakauslehdist\xc3\xa4. Seuran tunnuslause oli keskiaikaisen kristillisen skolastiikan vastaisesti "Nullius in verba" (\xe2\x80\x9dEi kenenk\xc3\xa4\xc3\xa4n sanoin\xe2\x80\x9d)._NEWLINE_Akatemian itsen\xc3\xa4isi\xc3\xa4 haaraosastoja ovat Skotlannin Royal Society of Edinburgh (perustettu 1783) ja Irlannin Royal Irish Academy (perustettu 1785).\n_START_SECTION_\nHistoria\n_START_PARAGRAPH_\nRoyal Society syntyi 28. marraskuuta 1660, kun 12 miest\xc3\xa4 j\xc3\xa4rjesti Lontoon Gresham Collegessa tapaamisen, jossa sovittiin uuden tiedeakatemian perustamisesta. Tapaamista johti Greshamin astronomian professori Christopher Wren, jonka lis\xc3\xa4ksi tapaamiseen osallistuivat muiden muassa tiedemiehet Robert Boyle, piispa John Wilkins, sir Robert Moray ja William Brouncker. Brouncker valittiin my\xc3\xb6hemmin Royal Societyn ensimm\xc3\xa4iseksi puheenjohtajaksi._NEWLINE_Royal Society ei ollut ensimm\xc3\xa4inen yritys tiedeakatemian perustamiseksi Britanniassa, mutta se oli yrityksist\xc3\xa4 parhaiten onnistunut. Englannin kuningas Kaarle II virallisti Royal Societyn aseman vuosina 1662 ja 1663, mik\xc3\xa4 helpotti Royal Societyn pyrkimyksi\xc3\xa4 nousta kansalliseksi tiedeakatemiaksi._NEWLINE_Vuonna 1665 alettiin julkaisemaan yh\xc3\xa4 ilmestyv\xc3\xa4\xc3\xa4 The Philosophical Transactions -tiedejulkaisua, joka k\xc3\xa4yt\xc3\xa4nn\xc3\xb6ss\xc3\xa4 toimi Royal Societyn julkaisukanavana. Royal Society ei aluksi kuitenkaan varsinaisesti julkaissut The Philosophical Transactions -lehte\xc3\xa4, vaan sen julkaisun hoiti j\xc3\xa4rjest\xc3\xb6n sihteeri. Royal Society otti virallisesti julkaisun vastuulleen vasta vuonna 1753._NEWLINE_Nyky\xc3\xa4\xc3\xa4n Royal Societyyn kuuluu noin 1\xc2\xa0300 varsinaista j\xc3\xa4sent\xc3\xa4 sek\xc3\xa4 reilu 100 ulkomaalaista j\xc3\xa4sent\xc3\xa4.'